Document ID: 32003D0628

Odločba Komisije
z dne 22. avgusta 2003
o določitvi okvirne dodelitve finančnih sredstev državam članicam glede na določeno število hektarjev, za prestrukturiranje in preusmeritev vinogradov v tržnem letu 2003/2004 skladno z Uredbo (ES) št. 1493/1999
(notificirano pod dokumentarno številko K(2003) 3047)
(2003/628/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino [1], kakor je bila nazadnje spremenjena z Uredbo (ES) št. 2585/2001 [2] in zlasti člena 14 Uredbe,
ob upoštevanju naslednjega:
(1) Pravila za prestrukturiranje in preusmeritev vinogradov so določena v Uredbi (ES) št. 1493/1999 in Uredbi Komisije (ES) št. 1227/2000 z dne 31. maja 2000 o podrobnih pravilih za uporabo Uredbe Sveta (ES) št. 1493/1999 o skupni ureditvi trga za vino [3], kakor je bila nazadnje spremenjena z Uredbo (ES) št. 1203/2003 [4], zlasti o obsegu vinogradniških površin.
(2) Podrobna pravila o finančnem načrtovanju in udeležbi Skupnosti pri financiranju ukrepov prestrukturiranja in preusmeritve iz Uredbe (ES) št. 1227/2000 določajo, da se sklicevanja na določeno finančno leto nanašajo na plačila, ki jih dejansko izvedejo države članice med 16. oktobrom in 15. oktobrom naslednjega leta.
(3) Komisija skladno s členom 14(1) Uredbe (ES) št. 1493/1999 dodeli letna začetna sredstva državam članicam na podlagi objektivnih meril ob upoštevanju določenih situacij in potreb ter prizadevanj glede na cilj programa.
(4) Skladno s členom 14(3) št. 1493/1999 se pri finančni dodelitvi sredstev med države članice upošteva delež vinogradniške površine Skupnosti v zadevni državi članici.
(5) Za uporabo člena 14(4) Uredbe (ES) št. 1493/1999 se morajo finančna sredstva dodeliti glede na določeno število hektarjev.
(6) Skladno s členom 13(3) Uredbe (ES) št. 1493/1999 se v regijah Cilja 1 v skladu z Uredbo Sveta (ES) št. 1260/1999 z dne 21. junija o splošnih določbah o strukturnih skladih [5], kakor je bila spremenjena z Uredbo (ES) št. 1105/2003 [6], dodeli višji prispevek Skupnosti za stroške prestrukturiranja in preusmeritve.
(7) Upoštevati se mora nadomestilo za izgubo dohodka vinogradnikov, ki nastane v obdobju, ko vinograd še ni roden.
(8) Kadar so izdatki države članice za določeno proračunsko leto manjši od 75 % začetne dodelitve sredstev, se v skladu s členom 17(5) Uredbe (ES) št. 1227/2000 izdatki, ki naj se priznajo v naslednjem proračunskem letu in ustrezna celotna površina, znižajo za tretjino razlike med tem pragom in dejanskimi zneski, nastalimi v zadevnem proračunskem letu. Ta določba se uporabi v Luksemburgu za tržno leto 2003/04.
(9) Začetna dodelitev sredstev se v skladu s členom 14(2) Uredbe (ES) št. 1493/1999 prilagodi na podlagi dejanskih izdatkov in pregledanih napovedi izdatkov, ki jih predložijo države članice ob upoštevanju cilja programa in razpoložljivih sredstev -
SPREJELA NASLEDNJO ODLOČBO:
Člen 1
Okvirna dodeljena finančna sredstva državam članicam glede na določeno število hektarjev, za prestrukturiranje in preusmeritev vinogradov v skladu z Uredbo Sveta (ES) št. 1493/1999 v tržnem letu 2003/2004, so takšna, kot so navedena v Prilogi k Uredbi.
Člen 2
Ta odločba je naslovljena na države članice.
V Bruslju, 22. avgusta 2003

Labels: 19
6